《招子昂饮歌》
宋代·戴表元

与君相逢难草草，与君相逢苦不早。
人生何处小泥涂，此日飘零武林道。
武林城中马如云，闭屋狂歌人不闻。
狂歌自笑君亦笑，依然狂绝不如君。
君歌岂是真狂者，青衫少日春潇洒。
至今俊笔五花纹，最惜青眸十步下。
虚名何用等灰尘，不如世上蓬蒿人。
黄金偏趋不贫室，白发难老无愁身。
风雨无情亦如此，凄凄但聒穷人耳。
不见朱楼高到天，凤箫龙管连朝起。
连朝笙管可奈何，我歌且止须君歌。
青天白雪望不极，坐见绿水生层波。
我生胡为被狂恼，江头鱼肥新酒好。
从今作乐拚醉倒，与君相逢难草草。

作者简介：戴表元(1244～1310）宋末元初文学家，被称为“东南文章大家”。字帅初，一字曾伯，号剡源，庆元奉化剡源榆林（今属浙江班溪镇榆林村）人。宋咸淳七年进士，元大德八年，被荐为信州教授。再调婺州，因病辞归。论诗主张宗唐得古，诗风清深雅洁，类多伤时悯乱、悲忧感愤之辞。著有《剡源集》